**VALITSIJAMIESTEN ehdotus 1/2010**

**kirkkohallituksen kansliapäällikön (kirkkoneuvos) valitsemiseksi**

Kirkolliskokous lähetti täysistunnossaan 3. toukokuuta 2010 valitsijamiehille valmisteltavaksi kirkkohallituksen kansliapäällikön (kirkkoneuvos) vaalin. Kirkolliskokouksen työjärjestyksen 9 §:n mukaan valitsijamiesten tehtävänä on tehdä kirkolliskokoukselle ehdotus kirkkoneuvoksen valinnasta. Kirkkohallituksessa on huolehdittu hakuprosessin teknisestä valmistelusta.

Kirkkohallituksen kansliapäällikön virkaa haki määräaikaan 1.2.2010 kello 16.15 mennessä 12 hakijaa. Kirkolliskokoukselle jaetussa yhteenvedossa hakijat on esitelty siinä järjestyksessä, jossa heidän hakemuksensa saapuivat.

Valitsijamiehet päättivät kokouksessaan 11.2.2010, että haastatteluun kutsutaan hakijat (aakkosjärjestyksessä) Ari Hukari, Jukka Keskitalo, Riikka Ryökäs ja Pertti Simola. Haastattelijoina toimivat valitsijamiesten varapuheenjohtaja Marjaana Perttula, edustajat Stig Kankkonen, Hannu Ojalehto ja Timo Sahi sekä kirkkoneuvos Pirjo Pihlaja. Haastatteluryhmä lähetti haastatellut hakijat henkilöarviointeihin. Henkilöarvioinnin suoritti psykologi Ritva Hietamäki Psycon Oy:stä. Valitsijamiehet kuulivat kokouksessaan 12.3.2010 haastatteluryhmää ja psykologi Ritva Hietamäkeä. Valitsijamiesten pyynnöstä kirkkohallitus antoi täysistunnossaan 20.4.2010 valitsijamiehille lausunnon hakijoista (lausunto liitteenä).

Valitsijamiesten käsityksen mukaan hakemusasiakirjojen, haastattelujen ja henkilöarviointien perusteella kärkihakijoiksi nousevat Keskitalo ja Simola, jotka molemmat täyttävät viran vaatimukset erinomaisesti. Heillä kummallakin on laajaa kokemusta kirkon hallinnon kaikilta tasoilta sekä pitkä johtamiskokemus. Molemmat ilmaisivat kirkkohallituksen tehtäviä ja johtamisen tavoitteita koskevat käsityksensä monipuolisesti.

Keskitalon ja Simolan keskinäisen järjestyksen arvioinnissa vaaka kallistuu Keskitalon eduksi, vaikka Simolan kokemus, erityisesti taloudenhoidosta on vahvempi. Keskitalo on teologian tohtori ja hänellä on vahvoja näyttöjä yhteiskuntasuhteiden hoidosta. Hänen visionsa kirkkohallituksen tulevaisuuden haasteista ovat laaja-alaisia. Lisäksi Keskitalon kielitaito on parempi kuin Simolan.

Kokouksessaan 3.5.2010 valitsijamiehet äänestivät kirkolliskokoukselle tehtävästä ehdotuksesta. Umpilipuin toimitetussa äänestyksessä TT, kirkkoherra Jukka Keskitalo sai 22 ääntä ja TM, kirkkoherra Pertti Simola 3 ääntä.

Valitsijamiehet ehdottavat, että kirkolliskokous valitsisi kirkkohallituksen kansliapäällikön (kirkkoneuvos) virkaan TT, kirkkoherra Jukka Keskitalon 1.8.2010 alkaen.

Turussa 5. toukokuuta 2010

Valitsijamiesten puolesta

Eero Huovinen Tuija Korva

puheenjohtaja sihteeri